OBRAZLOŽITVENI MEMORANDUM

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Z dopisom, ki ga je Komisija evidentirala 8. aprila 2022, je Republika Romunija (v nadaljnjem besedilu: Romunija) vložila zahtevo za dovoljenje, da še naprej uporablja odstopanje od člena 193 direktive o DDV, v katerem je določena oseba, ki je dolžna plačati DDV. Komisija je z dopisom, evidentiranim 28. junija 2022, zahtevala dodatne informacije v zvezi z zahtevo Romunije, ki je predložila svoj odgovor z dopisom, evidentiranim 22. avgusta 2022.

V skladu s členom 395(2) direktive o DDV je Komisija 1. septembra 2022 o zahtevi Romunije obvestila vse države članice razen Španije, Španijo pa 2. septembra 2022. Komisija je z dopisom z dne 5. septembra 2022 obvestila Romunijo, da ima vse informacije, ki jih potrebuje za presojo zahteve.

1.OZADJE PREDLOGA

•Razlogi za predlog in njegovi cilji

Člen 193 direktive o DDV določa splošno pravilo, po katerem je davčni zavezanec, ki dobavlja blago ali opravlja storitve, običajno dolžan plačati DDV.

V skladu s členom 395 direktive o DDV lahko države članice uporabijo ukrepe, ki odstopajo od določb direktive o DDV, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom, če jih dovoli Svet.

Romunija je leta 2009 zahtevala odstopanje, da bi lahko uporabila mehanizem obrnjene davčne obveznosti za (med drugim) dobavo lesnih proizvodov. Po tem postopku je DDV dolžan plačati davčni zavezanec, kateremu se blago dobavlja. Ti lesni proizvodi vključujejo zlasti neposekan les, zaobljen ali razpokan les za obdelavo, les za kurjavo, lesne proizvode in trame ali iverke ter les v surovem stanju, predelan ali polpredelan les.

Ukrep odstopanja za Romunijo je bil prvotno odobren z Izvedbenim sklepom Sveta 2010/583/EU do 31. decembra 2013, v zvezi z lesnimi proizvodi pa je bil nato podaljšan z Izvedbenim sklepom Sveta 2013/676/EU do 31. decembra 2016, z Izvedbenim sklepom Sveta (EU) 2016/1206 do 31. decembra 2019 in z Izvedbenim sklepom Sveta (EU) 2019/1593 do 31. decembra 2022.

Zdaj je Romunija ponovno vložila zahtevo za podaljšanje odstopanja glede uporabe mehanizma obrnjene davčne obveznosti za dobavo teh lesnih proizvodov.

Na podlagi poročila, ki ga je Romunija predložila skupaj z zahtevo za podaljšanje veljavnosti ukrepa, je imela določitev prejemnika kot osebe, ki je dolžna plačati DDV za dobavo zgoraj navedenih lesnih proizvodov učinek preprečevanja davčne utaje in izogibanja davkom v tem sektorju, za katerega je značilno veliko število malih preprodajalcev in posrednikov, ki jih je težko nadzirati.

Odstopanja so na splošno odobrena za omejeno časovno obdobje, da se oceni, ali je posebni ukrep primeren in učinkovit, in da imajo države članice čas, da uvedejo druge običajne ukrepe za odpravo zadevne težave do izteka ukrepa odstopanja. Odstopanje, ki dovoljuje uporabo mehanizma obrnjene davčne obveznosti, je odobreno zgolj izjemoma za določena področja goljufij in pomeni sredstvo v skrajni sili.

Romunija je pojasnila, da so bili v ta namen sprejeti ukrepi za to, da se v nacionalno zakonodajo uvedejo običajni ukrepi za boj proti goljufijam na področju DDV in preprečevanje njihovega nadaljnjega širjenja v sektorju lesa, kot so projekti digitalizacije (RO e-Factura), medsebojna povezanost davčnih blagajn, SAF-T, spremljanje nakupov in dobav ter sistem RO e-Transport (spremljanje prevoza na državnem ozemlju).

Ker pa je izvajanje navedenih ukrepov še vedno v zgodnji fazi, Romunija meni, da je za ohranitev trenda zmanjševanja davčnih utaj v lesnem sektorju po 1. januarju 2023 treba še naprej uporabljati obrnjeno davčno obveznost.

Podaljšanje za nadaljnje omejeno obdobje se zato zdi upravičeno, saj se zdi, da ukrep ni imel nobenega negativnega vpliva na goljufije na maloprodajni ravni ali v drugih sektorjih in državah članicah. Ob upoštevanju nespremenjenega pravnega in dejanskega stanja se zato predlaga, da se ukrep o odstopanju podaljša, kar bo Romuniji omogočilo, da še naprej uporablja ta ukrep odstopanja do 31. decembra 2025.

Zato mora Romunija do izteka tega odstopanja v celoti uvesti zgoraj navedene običajne ukrepe za boj proti goljufijam na področju DDV v sektorju lesa ter za preprečevanje njihovega nadaljnjega širjenja. Zaradi tega ne bi smelo biti več potrebe po odstopanju od člena 193 Direktive 2006/112/ES v zvezi s temi dobavami.

•Skladnost z veljavnimi predpisi s področja zadevne politike

Podobna odstopanja v zvezi s členom 193 direktive o DDV so bila odobrena drugim državam članicam, Portugalski, Litvi in Latviji.